Yuzzel yiḍ, beṛṛa tillas selɣent yalci, tiṭ ur tezmir ad tẓer ayen yellan ɣef azal n lmitra. Adfel yessa s leɛqel. Asemmiḍ igezzem ikesman, lukan albeɣḍ ad yewqeɛ ad yequjjer d lmut ara t-yeddmen. Deg wexxam azɣal yeseftutes kra yellan d aḥunǧer, iqjemyaṛ ukerruc reqqen di tkuzunt neɣ di lkanun. Abbu yettali ad yeffeɣ si kra n uqadus yulin d asawen ɣef ssqef, maca imi yiwet n tama ur tezmiḍ ara aṭas, iteffeɣ-d ciṭ n wabbu tama n ssqef, ɣas akken iteffeɣ si teḍwiqt nni yellan di lḥiḍ, kra din yeḍla-yas iselwan.